Rendőrségi kihallgatások Seres Mária pártjában
A Seres Mária Szövetségesei elnevezésű párt egykori egyéni képviselőjelöltjei közül már huszonkilencet hallgattak ki gyanúsítottként, mert nem számoltak el a kampányköltségekkel – írja a Magyar Nemzet.
A Seres Mária Szövetségesei (röviden SMS) párt tavalyi egyéni képviselőjelöltjeinek már csaknem a felét, huszonkilencet gyanúsítottként hallgatta ki a rendőrség az Állami Számvevőszék (ÁSZ) feljelentése nyomán, mert állítólag nem működtek együtt a kampányköltségek elszámolásában – írja a Magyar Nemzet.

A lapnak egy korábbi jelölt, a szolnoki 3-as körzetben induló Kapás József azt mondta, hogy az ÁSZ korábban vizsgálta a párt pénzfelhasználását. A kampányban jelöltenként összesen ötmilliót kaphat a párt, ebből egymilliót maga az egyéni jelölt, de sokan erről az egymilliós kampánypénzről is lemondtak a párt javára. A párt viszont most arra hivatkozik, hogy azért nem tud elszámolni az ÁSZ-nak a kampányköltségekkel, mert a jelöltektől nem jött visszaigazolás arról, hogy hogyan és mire költötték a pénzt. Kapás szerint annak ellenére, hogy többen az egymillióról is lemondtak a párt javára, rajtuk keresik a pénzt, és kérik számon az együttműködés hiányát.

A lapnak több érintett is arról számolt be, hogy ujjlenyomatot vettek tőlük (szakzsargonnal szólva rabosították őket), és nem kizárt, hogy a párt összes, 67 egyéni jelöltjével szemben így járnak majd el.

A Magyar Nemzet a Szabolcs-Szatmár-Bereg megyei rendőrségen nem kapott választ arra, hogy milyen együttműködést tagadtak meg a jelöltek az ÁSZ szerint, és hogy milyen összeget keresnek rajtuk. Seres Máriát pedig nem érték el az újságírók.
választási csalás Seres Mária Szövetségesei Seres Mária pártfinanszírozás